Ghana legend tuleb presidendi palvel koondisele appi - Soccernet.ee - Jalgpall luubi all!
22. MAI 2019, 17:13 AAFRIKA RAHVASTE KARIKAS
Ghana üks kõigi aegade suurimaid mängijaid Asamoah Gyan teatas, et on valmis suvel Aafrika Rahvaste Karikal koondise särgi selga tõmbama.
33-aastane Gyan, kes on Ghana koondist esindanud 106 mängus ja löönud 51 väravat, kuulus viimati valikusse mullu novembris. Selle nädala alguses teatas ta ootamatult, et ei taha enam kutseid saada, kuid kõrgete jõudude sekkumine pani ründaja meelt muutma.
"Presidendi palve on midagi, millest ei saa mööda vaadata," kirjutas Gyan sotsiaalmeedias. "Mul oli võimalus rääkida riigi juhi, tema kõrgeaususe Nana Addo Dankwa Afufo-Addoga, kes austas minu 20. mail kirja pandud mõtteid, aga palus, et otsust muudaksin. Kui peatreener Kwasi Appiah kutsub, olen valmis tulema. Soov Ghana tiitlipõud lõpetada põleb minu sees endiselt "
Koondisega kolmel MM-il käinud Gyan oli 2010. aastal sentimeetrite kaugusel, et Ghana nelja parema sekka aidata - tema mälestusväärne penalti Uruguay vastu raksatas lisaaja viimastel sekunditel värava latti. Kodumandri suurturniiril võidutses Ghana viimati 1982. aastal, kuigi viimasel kuuel korral on alati jõutud vähemalt poolfinaali.
Suure osa klubikarjäärist Araabia poolsaarel ja Hiinas veetnud Gyan kuulub hetkel Türgi klubi Kayserispori hingekirja. Euroopas on ta esindanud näiteks Udineset, Rennes'i ja Sunderlandi.
Gyan: kogu Aafrika toetab meid (0)
Kunagine Premier League mängija on pankroti piirimail (0)